Vlad Dascălu este ciclistul care ar fi trebuit să reprezinte România la Jocurile Olimpice. Sportivul în vârstă de 26 de ani, creditat cu speranțe pentru o medalie la Paris, a fost suspendat 17 luni de Tribunalul Anti-Doping din cadrul Uniunii Cicliste Internaționale. Decizia e oficială și poate fi atacată la Tribunalul de Arbitraj Sportiv.
Decizia venită marți, 21 mai, e o consecință a faptului că Vlad Dascălu ar fi sărit peste trei controale doping la care trebuia să fie supus. Românul nu a fost găsit la locația pe care a furnizat-o în niciuna dintre cele trei ocazii, aspect care a creat suspiciuni și a născut declanșarea unei anchete, așa cum prevăd procedurile în vigoare.
Conform regulamentelor Agenției Mondiale Antidoping, sportivii sunt obligați să se facă disponibili pentru controalele doping la locațiile furnizate. În caz contrar, riscă suspendarea, un scenariu sumbru devenit realitate pentru Vlad Dascălu, cel mai titrat ciclist român al momentului.
Comunicarea oficială din partea Uniunii Cicliste Internaționale a sosit marți după-amiaza și nu lasă loc de multe interpretări:
„Uniunea Ciclistă Internațională informează că Tribunalul Anti-Doping al UCI a luat o decizie împotriva ciclistului român Vlad Dascălu. Tribunalul l-a găsit vinovat pe Vlad Dascălu de încălcarea regulilor anti-doping (încălcări ale localizării sportivului) din cauza comiterii a trei încălcări ale localizării într-o perioadă de 12 luni. Tribunalul a impus o perioadă de suspendare de 17 luni pentru sportiv. În conformitate cu Codul Mondial Anti-Doping și Regulile Anti-Doping ale UCI, perioada de suspendare începe în ziua notificării deciziei, în acest caz 21 mai 2024, și va rămâne în vigoare până pe 20 octombrie 2025. Mai mult, în conformitate cu Regulile Procedurale ale Tribunalului, decizia va fi publicată pe site-ul UCI. Decizia poate fi contestată la Tribunalul de Arbitraj Sportiv în termen de o lună.”
Vlad Dascălu, campion european anul trecut la mountain bike în proba de cross-country olimpic, spera să poată participa la a doua ediție de Jocuri Olimpice în 2024, după ce s-a clasat pe poziția a șaptea la Tokyo.
În februarie, când primele zvonuri despre situația lui Vlad Dascălu începuseră să apară în presă, Cătălin Spinceană, președintele Federației de Ciclism, îi luase apărarea mountain biker-ului:
„Sincer, nu cred că sunt motive de îngrijorare. Vlad a făcut zeci de teste doping anul trecut, la Cupa Mondială, peste tot. Nici nu pot să concep asemenea scenarii.”